Dai hpang Yangon mare kaw masha sen kaba kabrawng wa ai shaloi kade nna yang, shingdu kaw hkring sa masu nga ai Ne Win wa a matsun dan dawng wa nna myo kata kaw manghkang kaba byin wa na masa nga ai. Dai shaloi sumtsan mare hkan lit la nga ai hpyen hpung ni gaw mare kaba de shim lam sa la ra na ma ai majaw mare kaji hkan hpyen n-gun kya mat na sai. Dai shaloi rawt malan hpung shagu gaw mare kaji ni hpe apyaw sha shang zing la lu na masai, nga nna lagaw sha mi hkintum kau rai majan yu chyai na matu shara kaja la nna la yu nga nu ai. Dai shaloi kaja nan majan byin was sai. Raitim Myenmung ting na rawt malan hpung ni yawng gaw, Myen ni shada sat hkat ai poi hpe myit n-gun mi alu rai jawm yu wa masai.
2007 ning kaw hpungkyi ni woi awn nna marawn garu wa ai ten hta mung, bum ga de na Myen hpyen la ni gaw mare kaba de shim lam la na matu sa mat ma ai shaloi rawt malan hpung ni gaw byin pru wa ai ahkaw ahkang hpe la nna shanhte a buga hkan na mare ni hpe hkan zing bang wa na masai, nga nna kam let salang Prangtai gaw shawng na hte maren gasat poi yu na matu da ting nga nu ai. Raitimung Myen hpyen la ni gaw hpungkyi ni hpe hkan sat ai poi hpe sha mu dat ai majaw Myen mung na rawt malan hpung shagu a ntsa e myit mada lam n nga mat nu ai.
Shata jan mai ai lana mi hta, salang Prangtai gaw shi a manang ni hpe shaga la nna nam-up woi jahta ai hta:- Satan ni gaw shinggyim masha ni hta manghkang byin shagu ahkaw ahkang la nna shanhte a matu akyu ara galaw la chye ma ai. Shing rai manghkang nbyin yang pyi gaw manghkang shalat la nna ahkyak chye la ma ai. Raitimung, Myen mung na rawt malan hpung ni gaw gara hpung mung shi a shi byin pru wa ai ahkaw ahkang kaba ni langai hpe sha pyi gaw asung n chye jashawn la ma ai nga nna, shana tup mani hpa hku nna tsun chyai wa masai.
Salang Prangtai matut tsun ai hta:- Ji nu ni gaw grai zen ma ai. Du sat ni hta numma kaji kap jang dai numma kaba wa hkra chye shalat la ma ai. Dai du sat gaw numma kaba wa nna nsa hti mat ai shaloi ji nu ni a awngdang poi kaba shatai nhtawm adi ni jawm di bang ai marang e shanhte a amyu hpe sen lam wan lam mayat la lu ma ai.
Du na ra ai shata (April) praw langai ya shani Myen mung kaw ra lata poi nga na ma ai. Dai ra lata poi kaw ASSK gaw apyaw sha maw sha katut na nu ai. Dai shaloi manghkang byin wa na rai nna, rawt malan hpung ni gaw, nbyin ai hpe byin wa hkra shalat la mung n ra, shi a shi byin pru wa ai hpe akyu jawm jashawn la ai hte shanhte a yi-ngam gaw awngdang wa ai maga de hpungdim dat la lu na ma ai, nga nna myit mi arawt rai tsun ai hpe htingbu htingbyen ni mung jawm na nna aten dep ahkyak jawm la na matut matut jahta dat ai law.
Pyilan
kac_Latn kac_Latn kac_Latn kac_Latn kac_Latn knc_Latn